runetrust/blame-folketinget-dk huggingface dataset:
Anders Fogh Rasmussen (V), 2001-10-04:
Selvfølgelig er jeg da glad for, at hr. Peter Skaarup siger, at der er vilje til at være med i et konkret og konstruktivt arbejde om at finde løsninger.
For så at undgå enhver misforståelse i forhold til Dansk Folkeparti vil jeg gerne sige: Så vil jeg opfordre Dansk Folkeparti til at lægge afstand til nogle af de udtalelser, der faldt på Dansk Folkepartis landsmøde, hvor der bl.a. blev sagt: »Islam er den største trussel mod verdensfreden, siden kommunismen faldt.
Det er en direkte trussel mod Vesten, æder os op indefra og destabiliserer vores samfundsstruktur på ægte gøgeungemaner«.
For at der ikke skal herske nogen tvivl, vil jeg gerne sige: Jeg tager kraftigt afstand fra den udtalelse, som faldt på Dansk Folkepartis landsmøde.
Det er ikke Venstres politik.
For Venstre er det her ikke en kamp mod muslimer og mod islam.
Det er en kamp mod terrorisme - hverken mere eller mindre.
Jan Petersen (S), 2001-10-04:
Som jeg dels har læst den efterhånden meget omtalte tale fra Venstres landsmøde og dels kommentarerne, kunne jeg i og for sig kun se, at indenrigsministeren svarede på et konkret afsnit, hvorimod udenrigsministeren forholdt sig til den samlede tale, og jeg kan i og for sig ikke se, at der skulle være nogen modsætning i det.
Det skulle alene være af den grund, at talen jo på en eller anden vis gik på to ben.
Og forsøget på at få bukserne til at holde var ikke særlig vellykket.
Peter Skaarup (DF), 2001-10-04:
Nu synes jeg lige, jeg var så positiv.
Vi sagde i Dansk Folkeparti, og vi har sagt det flere gange, at vi er parat
til at medvirke til den udlændingepolitik, som nødvendigvis må strammes. Det ser ud til, at der måske efterhånden er bred opbakning bag, at det må ske.
Det, vi har sagt, er, at vi må erkende og acceptere, at islam og den muslimske tro er en tro, som repræsenteres af nogle mennesker, der er fundamentalistiske, i de terrororganisationer og i de terrorbevægelser, som har udført de her ting.
Vi kan ikke komme uden om, at situationen er den, at terrorhandlingerne er udført af fundamentalistiske muslimer.
Vi kan heller ikke komme uden om, at vi i Danmark har en række organisationer og en række mennesker, der sympatiserer med den slags terrororganisationer.
Det synes vi er ærgerligt, og vi synes altså, at Venstre meget klart skal signalere, at man er med på, at det skal bekæmpes.
Det skal være sådan, at vi i Danmark ikke har den slags organisationer, der på den måde hylder terrorisme.
Keld Albrechtsen (EL), 2001-10-04:
Det er altså Venstres tilbud til folk, der bliver arbejdsløse, at så kan de blive frataget deres livsgrundlag.
Det skal nok skaffe nogle arbejdspladser.
Jeg vil sige om det forslag, Venstre har stillet: Gå hjem og arkiver det lodret hurtigst muligt!
Der står i Politiken i dag, at hr. Anders Fogh Rasmussen har sagt, at selv om det stadig forhåbentlig er et mindretal, har vi set, at ganske mange udlændinge dybest set ikke anerkender de værdier, som hele det danske samfund og demokrati bygger på.
Selv om det stadig forhåbentlig er et mindretal!
Det, hr. Anders Fogh Rasmussen i Politiken insinuerer, er, at det er tæt på at være et flertal af alle vores indvandrere og flygtninge, som ikke anerkender de demokratiske værdier i samfundet.
Det er så grov en udtalelse, så grov en fornærmelse mod så mange mennesker, som netop i den her situation har vist deres loyalitet over for de demokratiske principper, taget afstand fra tragedien i USA osv.
Anders Fogh Rasmussen (V), 2001-10-04:
Det, vi ønsker, er, at der indføres et optjeningsprincip for offentlige ydelser, som betyder, at man siger, at så længe udlændinge er her på midlertidigt ophold, er der ikke fuld adgang til overførselsindkomster.
Det er jo en mulighed, kommunerne har, og det ønsker vi at understøtte ved hjælp af punkt 12 om indførelse af et optjeningsprincip, for derved sender vi et klart signal til alle om, at man ikke, om man så må sige, bare skal komme til Danmark for at få overførselsindkomst, men har man arbejde, bolig, kan forsørge sig og sine, skal man være velkommen.
Det er det klare signal, vi sender også med det forslag
Keld Albrechtsen (EL), 2001-10-04:
Hr. Skaarup bød hr. Anders Fogh Rasmussen velkommen i klubben, altså velkommen i den klub, der vil gøre flygtninge og indvandrere til syndebukke for alle problemer i samfundet.
Det skaber jo en større klarhed i dansk politik, for det viser jo, at hvis hr. Anders Fogh Rasmussen efter næste valg skulle gå hen og blive statsminister, ja, så bliver det i en regering med hr. Skaarup som chefideolog.
Så ved befolkningen jo det.
Så nævnede hr. Anders Fogh Rasmussen, at der skulle være noget med beskæftigelse til indvandrere i Venstres forslag.
Jeg kan oplyse, at der ikke står noget om beskæftigelse.
Hvor blev beskæftigelsen af?
Hr. Anders Fogh Rasmussen stod og talte om beskæftigelse.
Det kan vi godt være enige om.
Der er bare ikke noget i hr. Anders Fogh Rasmussens forslag.
Det er sådan set en beklagelig fejl.
Jeg vil godt bede hr. Anders Fogh Rasmussen forklare, hvorfor det ikke kom med.
Anders Fogh Rasmussen (V), 2001-10-04:
Jeg deler fuldt ud hr. Jann Sjursens ønske om, at spørgsmålet om forbedring og udvikling af vores velfærdssamfund bliver et tema i den kommende valgkamp.
Det kan jeg garantere for.
Det bliver det også for Venstres vedkommende.
Ventelisterne til sygehusene skal væk, bedre hjemmehjælp til de ældre, børnefamiliernes vilkår skal ændres, så der bliver mere tid mellem forældre og børn, retspolitikken skal strammes op, vi skal have stoppet skatternes himmelflugt, men vi er altså også nødt til at få gjort noget ved udlændingepolitikken.
Det bliver også hr. Jann Sjursen nødt til at erkende.
Jeg tror altså, at det er meget, meget farligt, hvis der er nogen, der prøver at få lagt låg på en debat, som altså er i det danske samfund, og hvor der meget bredt i befolkningen er en forventning om, at vi politikere finder de rigtige svar.
Det er også grunden til, at jeg i dag har lagt klar afstand til de mere skingre toner, vi har hørt i debatten.
Jann Sjursen (KRF), 2001-10-04:
Jeg har måske gjort tingene lidt klarere i dag, end jeg gjorde efter landsmødet, men det synes jeg også har været nødvendigt.
Vi vil meget gerne diskutere udlændingepolitik, vi vil også godt diskutere de kendsgerninger, som hr. Anders Fogh Rasmussen lægger frem.
Det skal jeg også komme ind på i min ordførertale senere.
Jeg tror såmænd også, at regeringen og Venstre i en vis udstrækning er på bølgelængde.
Venstre og Socialdemokratiet har jo faktisk det fælles ansvar for en stor del af den udlændingelovgivning, der er vedtaget de sidste par år.
Det er et fælles projekt langt hen ad vejen.
Det, jeg bare opfordrer til i dag stilfærdigt, fast, men også fair, er, at Venstre nøje overvejer, hvordan man vil erobre regeringsmagten.
Jeg ser meget gerne, at temaer som valgfrihed for børnefamilierne, frihed på arbejdsmarkedet, bedre vilkår for erhvervslivet, især for de mindre selvstændige, osv. bliver mindst lige så, for ikke at sige mere højtragende temaer for Venstre i valgkampen end lige netop udlændingepolitikken.
Anders Fogh Rasmussen (V), 2001-10-04:
Jeg takker selvfølgelig for hr. Sjursens velmente opfordring.
Lad mig så bare sige: Den tale, jeg har holdt i dag, svarer meget nøje til den tale, som jeg forleden holdt på Venstres landsmøde, og til en tale, som jeg holdt i forbindelse med de herboende pakistaneres fejring af deres nationaldag.
Jeg putter ikke med noget.
Jeg snakker ikke folk efter munden, alt efter hvor jeg er.
Det er samme budskab over det hele.
Jeg har med stor glæde noteret mig, at efter den tale, jeg holdt på Venstres landsmøde, og som jeg i uddrag har gentaget i dag, udtalte indenrigsministeren følgende til Berlingske Tidende, og det er også sagt til Ritzau: »Anders Fogh Rasmussen er på bølgelængde med os i den hjemlige udlændingepolitik, når han fokuserer på, hvor vigtigt det er at alliere sig med de moderate og demokratisk sindede muslimer og være meget udfarende med at påvirke holdninger.«
Det er jeg meget glad for, for det viser, at der også i Socialdemokratiet er en forståelse for, at vi er nødt til at tage håndfast fat på en række af de her ting, og det er det grundlag, jeg har bygget videre på i min tale i dag.
Jann Sjursen (KRF), 2001-10-04:
Der skal ikke herske nogen tvivl om, at Kristeligt Folkeparti ønsker et regeringsskifte, og at vi efter næste valg meget gerne ser hr. Anders Fogh Rasmussen i statsministerstolen.
Men lad mig efter hr. Anders Fogh Rasmussens ordførertale her i dag gøre det lige så tindrende klart, at det ikke er på grund af, tværtimod, det er på trods af Venstres udlændingepolitik, at vi har dette ønske om et regeringsskifte.
Anders Fogh Rasmussen (V), 2001-10-04:
Hr. Holger K. Nielsens synspunkter og argumenter bliver jo altså ikke stærkere af, at han hæver stemmen.
Ja, også indadtil, men jeg tænkte altså, at det, der kunne havde interesse, var, at det også er gjort udadtil.
Indadtil, kan jeg godt sige, er det i meget høj grad blevet beklaget.
Så spørger hr. Holger K. Nielsen: Hvad har Venstre så af løsninger?
Jeg kan forstå, at hr. Holger K. Nielsen ikke læser omhyggeligt, hvad der deles rundt af forslag her i Folketingssalen.
Jeg kan oplyse hr. Holger K. Nielsen om, at jeg her står med beslutningsforslag nr. B 1 oven i købet, som er fremsat af Venstre og Det Konservative Folkeparti med 15 konkrete forslag til, hvordan man på en fast og fair måde får strammet op på dansk udlændingepolitik.
Det kan hr. Holger K. Nielsen bare læse.
Holger K. Nielsen (SF), 2001-10-04:
Ja, der er problemer, men der var ikke skygge af løsning på problemerne i hr. Anders Fogh Rasmussens tale.
Hr. Anders Fogh Rasmussen sagde: Vi rækker hånden ud til de indvandrere, der godt vil arbejde, men der er jo ikke skyggen af politik på, hvordan man skulle gøre det, kun opridsning af problemer, problemer, problemer.
En af de gamle Venstreledere, Viggo Hørup, skrev engang en artikel, der hed »Svampens Tid«.
Det er også blevet svampens tid i det moderne Venstre.
Når der kommer den slags udtalelser fra et Venstrefolketingsmedlem, er det jo udtryk for, at man får sådan nogle tanker, og at ideerne kommer frem.
Og så sandelig, da man kunne læse den lokale kredsformands dementi af udtalelsen fra fru Inge Dahl-Sørensen, sagde kredsformanden, som hedder Jesper Schou Hansen, følgende - det er fra Ekstra Bladet den 26. september: »Nu har vi forstået på hende, at det ikke er et scenario, der er aktuelt lige her og nu, og det er vi tilfredse med.«
Mine damer og herrer, skal jeg læse det op en gang mere?
Det er ikke et scenario, der er aktuelt lige her og nu.
Hvad mener den lokale kredsformand med det?
Kan vi forvente, at det er ideer, der kommer op igen hos partiet Venstre?
Jeg mener, vi oplever jo, hvordan ideerne popper op, hvordan det gradvis bliver værre og værre og værre, hvad vi hører fra den borgerlige fløj i det her land.
Derfor må jeg gentage: Det er blevet svampens tid.
Svampen er kommet ind i partiet Venstre.
Svampen skal bekæmpes, vil jeg gerne sige til hr. Anders Fogh Rasmussen, og det gør man på andre måder end med det, vi hørte før.
Anders Fogh Rasmussen (V), 2001-10-04:
Der er taget klart afstand fra det.
Det pågældende medlem af Venstres folketingsgruppe har beklaget, at det synspunkt blev fremført.
Lad mig så sige: Jeg har i dag holdt en tale, hvor jeg på en meget afbalanceret måde har peget på, at vi har nogle problemer i dansk udlændingepolitik, men også understreget, at problemet jo ikke er det, at et menneske har en anden hudfarve eller en anden religion, men at problemet er, at der er ført en politik og vi har et system, som gør, at over halvdelen af indvandrerne er uden arbejde. Det må da også være et problem for hr. Holger K. Nielsen, hvis vi i de kommende år får et samfund, hvor flere og flere indvandrere står uden arbejde og kommer på overførselsindkomst.
Det er vi da nødt til at gøre noget ved.
Men hr. Holger K. Nielsen snakker udenom.
Hr. Holger K. Nielsen vil ikke se, vil ikke høre, vil ikke tale om det her problem.
Det er det, vi vil.
Holger K. Nielsen (SF), 2001-10-04:
Der var jo stor spænding i dag om, om det var hr. Anders Fogh Rasmussen, der skulle holde Venstres tale.
Når der var det, har jeg forstået, at det skyldes, at Venstre ville holde en statsmandstale i dag.
Jeg må indrømme, at det var svært at høre statsmanden i hr. Anders Fogh Rasmussens tale.
Vi fik en masse retorik om udlændinge, udlændinge, udlændinge og ingen løsninger på noget som helst.
Det var et bevidst forsøg på at piske stemninger op.
Dér er jeg helt enig med andre i denne her sal. Jeg vil godt spørge hr. Anders Fogh Rasmussen: Tror hr. Anders Fogh Rasmussen ikke, at han selv er ved at komme ud i et spil, som han ikke helt kan overskue, og at han puster til nogle stemninger, får sat nogle ting i gang, som han selv på et tidspunkt måske kommer til at skulle feje op? Sandheden er, at der jo hele tiden sker en forrykning med hensyn til, hvad der kan siges i den danske debat.
Selv inde i partiet Venstre er der nu kommet ideer og tanker, som man for få år siden ville have troet ville være umulige.
Når et medlem af Venstres folketingsgruppe siger, at der skal interneres 3.000-4.000 muslimer i det her land, er det jo en udtalelse, der for ganske få år siden ville have været utænkelig.
Jeg ved godt, at Venstre tager afstand fra den, men det interessante her er jo: Hvordan kan et medlem af Venstre overhovedet få den tanke?
Hvordan kan et medlem af Venstre få den slags over sine læber og ud i en pressemeddelelse på skrift?
Jeg vil godt spørge hr. Anders Fogh Rasmussen: Har hr. Anders Fogh Rasmussen ikke som partiformand for Venstre, som en person, der ønsker at blive statsminister, et ansvar for, at denne her debat ikke forrykker sig yderligere, at vi kommer tilbage på et spor, hvor anstændighed, tolerance og dansk frisind igen kommer i højsædet?
Anders Fogh Rasmussen (V), 2001-10-04:
Jeg kan forsikre hr. Jan Petersen om, at Venstre altid er parat til at hjælpe dér, hvor der er nød, forfølgelse og undertrykkelse.
Det, vi ønsker, er en omlægning af ulandsbistanden væk fra korrupte, diktatoriske, undertrykkende regimer og over til fattige lande, hvor man respekterer menneskerettighederne og gør noget for at sætte en selvbærende økonomisk udvikling i gang.
Må jeg så ikke godt sige til hr. Jan Petersen, at hr. Jan Petersen jo så kunne starte et andet sted også, tage fat i nogle af sine partikolleger i andre lande.
Det ville jo virkelig batte noget.
Tag nu f.eks. Storbritannien, som jo har en socialdemokratisk premierminister.
Hvad yder Storbritannien i ulandsbistand?
0,23 pct. af landets produktion.
Hvis hr. Jan Petersen f.eks. kunne være med til at få Storbritannien til at give bare 0,7 pct., som stadig væk er meget mindre end det, Danmark giver, så ville det give 56 mia. kr. ekstra i ulandsbistand.
Se, det ville batte noget.
Der er socialdemokratiske premierministre i Tyskland og Frankrig.
Det ville virkelig give noget, hvis hr. Jan Petersen kunne få dem til at give noget mere.
Jan Petersen (S), 2001-10-04:
Det er jo altid en god måde at diskutere politik på at undgå at svare på det, der bliver spurgt om.
Men jeg bliver nødt til at holde fast i det, jeg spurgte om, og det drejer sig om, at en væsentlig del af det, vi skal gøre også efter den 11. september, er at hjælpe dér, hvor der er flygtninge i det afghanske område, i nærområdet.
Det kræver penge, og jeg har hørt og regner med, at det er sikkert, at vi i Finansudvalget skal bevilge 110 mio. kr. som et dansk bidrag til den indsats.
Hvis man skal gennemføre den besparelse, hr. Anders Fogh Rasmussen reklamerer med, er man nødt til i år 1 at spare på de penge, vi ikke er bundet af aftaler omkring, og så er det, man er nødt til at gå ind netop der, hvor vi bevilger midler i Finansudvalget til indsatser i nærområdet.
Derfor vil jeg spørge hr. Anders Fogh Rasmussen: Kan hr. Anders Fogh Rasmussen garantere, at en besparelse på 1½ mia. kr. betyder, at vi ikke kan give de bidrag?
Jeg tror faktisk, det forholder sig sådan, at hr. Anders Fogh Rasmussen, ifald det bliver gennemført, bliver nødt til at fjerne en del af den indsats, som der er så stor brug for for at sikre, at flygtninge får hjælp i deres nærområde.
Anders Fogh Rasmussen (V), 2001-10-04:
Hr. Jan Petersen siger, at jeg ikke talte om andet end udlændinge, og alligevel synes hr. Jan Petersen, at det var interessant at tage fat i noget af det meget andet, som jeg faktisk talte om - og det er jeg da glad for - nemlig om den store globale udfordring.
Jeg vil gerne sige til hr. Jan Petersen: Venstres forslag er, at vi en periode fastfryser den danske ulandsbistand.
Det giver ganske rigtigt en besparelse, og de penge vil vi bruge til at give sygehusene et løft, så vi kan komme af med ventelisterne.
Selv om vi fastfryser den danske ulandsbistand på det niveau, den havde i 1999, vil Danmark stadig være det land i verden, der pr. indbygger giver mest i ulandsbistand.
Venstres forslag går videre end det.
Vi siger også: Vi vil altså ikke være med til at give ulandsbistand til diktatoriske regimer, der undertrykker menneskerettighederne, men vi vil gerne være med til at flytte nogle penge over til fattige lande, som under svære vilkår prøver at opbygge demokrati og markedsøkonomi og respekterer menneskerettighederne.
Det er det, Venstres forslag går ud på, og det vil jeg da gerne høre om ikke Socialdemokratiet kunne være med til: at man stopper støtten til lande, der ikke respekterer menneskerettighederne og til gengæld giver mere til dem, som respekterer menneskerettighederne og opbygger demokrati og markedsøkonomi.
Jan Petersen (S), 2001-10-04:
Jo, der var - og det vil jeg gerne rose -
en opbakning til den linje, regeringen har kørt i forhold til den situation, vi har efter angrebet den 11. september.
Men derudover var der ikke meget i hr. Anders Fogh Rasmussens tale ud over udlændinge.
Det er selvfølgelig hr. Anders Fogh Rasmussens valg, at han ikke vil benytte denne store lejlighed til at sige så mange andre ting om de behov, vi har i vores danske hverdag.
Det er hr. Anders Fogh Rasmussens valg.
Jeg hæftede mig ved, at hr. Anders Fogh Rasmussen engagerede sig i verdenssamfundets indsats over for udviklingslandene, og jeg synes i og for sig også, det er rosværdigt, at der var opbakning til det initiativ, som statsministeren fik besluttet gennemført på EU-topmødet i Göteborg.
Jeg stiller mig så bare det spørgsmål: Kan vi diskutere det her fuldstændig uafhængigt af, at Venstre har et forslag om at skære ulandsbistanden ned?
Jeg stiller mig det spørgsmål, fordi den ulandsbistand og det niveau, vi har, og den fleksibilitet, vi har, skal vi jo bruge, når vi om få dage i Finansudvalget skal stemme for 110 mio. kr. til nødhjælp i Afghanistan.
Det er jo netop den type penge, Venstre er nødt til at fjerne, hvis et sådant forslag på 1½ mia. kr. skal gennemføres.
Anders Fogh Rasmussen (V), 2001-10-04:
Jeg er da utrolig glad for, at fru Arnold fremhæver, at det i høj grad er Venstrestyrede kommuner, som har løst opgaven.
Min beskedenhed forbød mig selv at føre den reklame frem, men tak til fru Arnold, for det er jo rigtigt nok.
Men det, fru Elisabeth Arnold skal lægge mærke til, er, at flere og flere kommuner i øjeblikket sukker over opgavens omfang.
Flere og flere kommuner har altså sværere og sværere ved at klare det, simpelt hen fordi der kommer så mange udlændinge ind bl.a. gennem familiesammenføringer.
Når jeg snakker med borgmestrene - og de fleste af dem er jo socialdemokrater - på den københavnske vestegn, så klager de altså over, at der simpelt hen kommer så mange, at de har sværere og sværere ved at løse opgaven.
Det er fru Arnold altså nødt til at forholde sig til. Venstre har også et konkret forslag: Det er vores opfattelse, at udlændinge de første 7 år skal være her på en midlertidig opholdstilladelse, og i den periode skal der ikke være fuld adgang til overførselsindkomster, f.eks. bistandshjælp.
Til gengæld skal vi gøre noget mere for at få dem i arbejde, og det er det, de bedste kommuner har gjort, for de siger: Der er ingen bistandshjælp, men der er arbejde.
Elisabeth Arnold (RV), 2001-10-04:
Jamen, vil jeg gerne sige til hr. Anders Fogh Rasmussen, det med integrationen og med arbejdsmarkedet var jo præcis det, som statsministeren lagde så meget vægt på, og som jeg er fuldstændig enig i: Selvfølgelig skal de ud på arbejdsmarkedet, de udlændinge, der er her. Hr. Anders Fogh Rasmussen nævnte jo selv i sit indlæg, at de gode kommuner - heriblandt kan vi nævne adskillige Venstrekommuner - er glimrende til at løse det her problem.
De bruger jo integrationslovens instrumenter, de bruger den almindelige sociallovgivnings instrumenter, stiller krav til indvandrerne, sætter dem i arbejde, sætter dem i uddannelse, løser boligproblemerne, løser alle problemer.
Det er altså ikke regeringens skyld eller Det Radikale Venstres eller min ringheds skyld, at hr. Anders Fogh Rasmussen har problemer.
Det er, fordi der er nogle kommuner, der ikke er gode nok til at bruge de instrumenter, som integrationsloven giver dem.
Anders Fogh Rasmussen (V), 2001-10-04:
Jeg vil godt sige til fru Elisabeth Arnold, at problemet jo ikke er, at der er en udlænding, at der er en indvandrer i Danmark.
Hvis det er en indvandrer, som er i arbejde, har bolig, forsørger sig og sine, yder et bidrag til det danske samfund, jamen så er det jo et menneske, som det danske samfund har brug for.
Det er da ikke udlændingen som sådan, der er problemet.
Det, der er problemet, er et system, det er en politik, som har ført til, at over halvdelen af indvandrerne står uden arbejde og er på overførselsindkomst.
Det er da et problem, og det skyldes altså i høj grad den slatne politik, som er ført igennem flere år, og den har fru Elisabeth Arnold sandelig sin store andel af ansvaret for.
Elisabeth Arnold (RV), 2001-10-04:
Efter hr. Anders Fogh Rasmussens indlæg blev jeg kontaktet af en af sekretærerne heroppe fra talerstolen, som sagde, at de var kommet i tvivl om, hvorvidt betegnelsen halalhippie var et skældsord, eller om det hørte til den kategori af ord, som man godt måtte bruge fra Folketingets talerstol.
Jeg synes, det er et udmærket udtryk, og jeg er stolt af at være i parti med en indvandrer, som har beriget det danske sprog med nye ord.
Jeg synes, det er fint, at vi kan optage nye ord i vores sprog og bruge dem som en del af vores daglige omgangstone, og det skal sådan set hermed være et bevis på, at indvandrere også kan berige det danske samfund.
Jeg håber også, at det bliver en berigelse, som kan komme helt herind i Folketingssalen.
Det ville så sandelig pynte.
Hr. Anders Fogh Rasmussen sagde, at Venstre siger nej til asylfup, nej til kriminalitet og nej til misbrug af offentlige ydelser.
Det Radikale Venstre er fuldstændig enig.
Vi har også været med til at gennemføre en lovgivning, der skal sætte en stopper for den slags uvæsen, og det har været meget, meget svært at få Venstre til at stemme for den lovgivning.
Det skal bare lige være sagt for fuldstændighedens skyld.
Men hr. Anders Fogh Rasmussen brugte jo meget tid på at beklage sig over tilstrømningen, der var så stor, og sagde, at der er grænser for, hvor meget det danske samfund skal gabe over.
Derfor skal mit konkrete spørgsmål til hr. Anders Fogh Rasmussen være: Er 5 pct. udenlandske statsborgere i Danmark for meget?
Er det det, der er for meget?
Er det det, der er problemet?
Er det de 5 pct. udenlandske statsborgere, der er i Danmark?
Kan vi ikke få et svar på, om det er grænsen?
Anders Fogh Rasmussen (V), 2001-10-04:
Jeg vil bare sige til hr. Peter Skaarup, at det jo ikke var en tilfældig udtalelse.
Det var en udtalelse fremsat af Dansk Folkepartis gruppeformand, hr. Kristian Thulesen Dahl, som ganske vist ikke er til stede i dag.
Det var ikke en tilfældig udtalelse. Derfor vil jeg bare gentage: Jeg ser gerne, at dansk udlændingepolitik kunne baseres på et meget bredt flertal - det tror jeg at befolkningen ville være tryg ved - der kunne omfatte fra Socialdemokratiet over til Dansk Folkeparti.
Men jeg er bare nødt til at sige til Dansk Folkeparti: Forudsætningerne skaber man altså ikke ved at opfordre til religionskrig, men ved at gå ind i et konstruktivt arbejde om at skabe konkrete løsninger her i Folketinget.